Papersnake/gushiwen huggingface dataset:
自临清入京道上口占 其三
梁民相（明代）

卢沟之水流汤汤，闻道桑乾忆故乡。家在粤南天万里，不知何以望咸阳。
瞿塘贾
周是修（明代）

瞿塘贾，前年二月离乡去。去时许妾半年归，指定桃花成誓语。

桃花三度谢还开，望断天涯不见来。相思未惜容颜老，但恐君心不长好。

君心重利岂重情，有钱何处不荣身。花落黄昏风雨急，独掩重门愁杀人。
潘子真用悭字韵劝香城人葺陈陶书堂因和之 其一
洪刍（宋代）

一宿层城饭香积，六年清镜改朱颜。陈陶仙去书堂坏，罗幕尘朱春昼闲。

每向山头望城里，直疑天上非人间。可能分我寻常地，抹月批风想不悭。
与崔弇话别
周贺（唐代）

归思缘平泽，幽斋夜话迟。人寻冯翊去，草向建康衰。

雨雪生中路，干戈阻后期。几年方见面，应是镊苍髭。
三月四日
韩淲（宋代）

三年寒食在山中，柳自青青花自红。寓意本期诗得策，推愁殊自酒无功。

消磨故态全然别，冷落新交转不同。原上子推将隐矣，且呼饧粥对春风。
表兄刘东玉提干挽诗二首
张镃（宋代）

襁褓予多疾，三年托谓阳。
未能看击罋，常是戏登床。
转首尘埃里，惊心岁月长。
挽兄赍志去，倾泪人诗章。
九曲櫂歌十首
白玉蟾（宋代）

仙舟停棹架岩头，黄鹤归天今几秋。
满洞桃花人不见，一溪绿水为谁流。
宫词三十三首 其三十一
曹勋（宋代）

湖山风月锁葱葱，涣号春回万国同。因使吴人沾圣泽，一齐翻入棹歌中。
和陶诗 拟挽歌诗三首 其一
李贤（原德）（明代）

人生百年中，日月何迫促。但恐无实行，后世不足录。

死生如夜旦，荣悴同草木。昔闻子产死，郑人多巷哭。

惟知生时情，非望死者觉。从今归大化，更无荣与辱。

役役久在世，此心何时足。
题蜀江观
姚勉（宋代）

飞升千载许旌阳，一念吾民尚未忘。
循吏傥怜民疾苦，开泉疗疾又何妨。
题窦伯山小隐诗六首 其三
王质（宋代）

蒲稗蒹葭密拥门，无风亦自有秋声。烟尘齐鲁今何在，下雉阳新有两生。
常山县
郑江（宋代）

风帆沙际落，岚翠碧丛丛。一县江声里，四山云气中。

迎人幽鸟语，随意野花红。回首乡心远，沿流直向东。
古乐府 其二
龚况（宋代）

墙外见鸳鸯，双双春水塘。归来情脉脉，无绪理残妆。
自淮中却赴洛途中作
欧阳詹（唐代）

惆怅策疲马，孤蓬被风吹。昨东今又西，冉冉长路岐。

岁晚树无叶，夜寒霜满枝。旅人恒苦辛，冥寞天何知。
寄范荆门
恽格（明代）

白马雕弓玉辘轳，荆门专阃握铜符。虎牙吹角翻新垒，鱼腹披云按旧图。

月满三巴歌出塞，秋高千骑猎平芜。轻裘傥过衡阳路，好遣双鸿到五湖。
县斋清坐有怀 其二
李光（宋代）

学道未忘名，欲跨扬州鹤。渊明赋归来，颇恨未恢廓。

平生刚褊性，敢避穷兽搏。君诗如清琴，平淡犹贺若。

泠然山水音，妙响振林壑。宁为太史走，岂事桓温幕。

乐哉吴望游，微凉生殿阁。况兹积雨后，枕簟谢焚灼。

未能去三彭，便可休六凿。跌宕文字间，诗酒自相酢。

气凌李杜豪，力振曹刘弱。偏师攻长城，稍稍出方略。

山川助离骚，景象如宿约。阴风起虚籁，暮霭昏城郭。

菡萏泛金塘，筼筜陨银箨。卧看晓参横，坐待残月落。

不愁衣典尽，尊空莫起酌。明朝醉复醒，生忧押垂脚。
曹侯旧作题红扇子永嘉陈原父得之
释居简（宋代）

未将心事付题红，已有灵犀一点通。采笔春归横槊后，高情都属小元龙。
题黎景高佥事重修郎官湖太白祠卷后
曹伯启（元代）

两朝文彩动朝端，别国相逢得尽欢。欲效当时谋一醉，形容不似古郎官。
临封八景次韵 其六 南寺钟声
陈鸿（明代）

晨光未启绝祲氛，朗韵洪钟隔浦闻。声彻上方凝秀水，音传下浦沛慈云。

清湘两岸人思起，华馆中宵客意勤。官舍簿书知莫息，闻鸡犹自想华勋。
钱丈处和和所寄韩子云约赏梅句复用前韵谢之
吴芾（宋代）

竹符驱我出山来，万事无心付酒杯。
又见江城春到也，伤情却忆故园梅。
念奴娇 开元寺纳凉听客话闯贼破城旧事
陈维崧（清代）

夜凉水寺，有白头閒话，傍蜗牛屋。说起黄巾初入洛，正值中原百六。

万马俱瘖，孤城欲没，杀气腾原陆。鬼谋人社，啾啾市上歌哭。

语久呜咽难胜，向戍楼借取，四条弦续。不见女墙纯铁色，恨血至今犹绿。

落日黄河，老鸦白项，啄尽贤豪肉。休论往事，碧天今夜新沐。
鹧鸪天 其三
卢祖皋（宋代）

岸柳黄深绿已垂。庭花红遍白还飞。几回画蜡银台梦，双字香罗金缕衣。

山浅澹，水茫弥。顿无消息许多时。杏梁知有新来燕，下却重帘不放归。
司马赠太傅康国韩公挽词 其三
文彦博（宋代）

西豪居在许东偏，丹旐遥遥过许田。欲问相君真宅处，高平吉地是新阡。
书曹忠勇诗集
王义山（宋代）

当家七步已称雄，君更豪吟句律工。
泸水城存空吊古，睢阳庙在凛生风。
友闻不死世无敌，武惠重来战有功。
能不动心方是勇，教人以善谓之忠。
送张尚书出镇建宁
徐玑（宋代）

焚罢南坡藁，星华按履声。
艰时曾倚重，钩党赖持平。
仲甫思全衮，元戎正本兵。
丰仪麟阁贵，威重犬戎惊。
圣主尤遐远，朝端择老成。
迩臣宣惠化，七岭动欢情。
风俗移刀剑，田闾遂凿耕。
试茶龙井碧，开砚凤潭清。
秋日江沙渺，晴天鼓角鸣。
稻香随使驿，桂影伴仙程。
美玉非藏韫，黄金笑满籯。
宽和无白发，卑逊有高名。
登用唐三世，枢机汉九卿。
鼎司虚正席，丹会待忠诚。
句
刘旦（两汉）

紫宸拜赐鸣双笏，皂盖颁春佩左符。
膺门昔忝登龙客，董墓今悲下马人。
感恻复何言。
登平山绝顶
允禧（清代）

关山万里望中收，策杖危岩最上头。畿辅西来雄镇列，渔阳东去大河流。

归樵独立看云晚，游骑闲盘射雁秋。今日三边烽燧息，晚烟斜照恣夷犹。
林亭书事
陆游（宋代）

期会文书日日忙，偷闲聊得卧方床。
花藏密叶多时在，风度疏方特地凉。
野艇空怀菱蔓滑，冰盆谁弄藕丝长？角声唤觉东归梦，十里平湖一草堂。
憩农家
赵汝燧（宋代）

似阴还似晴，好风弄轻柔。土膏春犁滑，竹深鸣禽幽。

农家颇潇洒，㶁㶁清泉流。蹇余入茅檐，解带为小留。

荆钗三两妇，竞将机杼投。吹炉问官人，肯吃村茶不。

群儿窗下读，千字文蒙求。余因拊其背，劝汝早休休。

泓颖才识面，白尽年少头。耕食而凿饮，胡不安箕裘。

乃翁听我言，急把书卷收。遣儿出门去，一人骑一牛。
高阳台 悼亡，室人李慧，字淑芳，殁于光绪丁未十二月二十四日
张慎仪（清代）

枯柿翻风，残梅溅雨，黄昏不住啼鸮。问卜琼茅，酸辛知是今朝。

卅年欢戚皆成幻，细思量、怎不魂销。甚潘郎，皤然老矣，有涕如潮。

逢逢腊鼓催年亟，正鸾离珠镜，凤惨玉箫。杳杳泉台，酒从何处来浇。

痴情欲把哀弦诉，算哀弦、诉也无聊。尽灯前，四卷楞伽，诵到深宵。
赠别卢司直之闽中
刘长卿（唐代）

尔来多不见，此去又何之。华发同今日，流芳似旧时。

洲长春色遍，汉广夕阳迟。岁岁王孙草，空怜无处期。
杨辅山司马承泽招赴兰山阻雨鸡笼
查元鼎（清代）

灵鼍击鼓夜支更，淅淅淋淋一片声。南国雄开东海胜，奇峰峭挟怒涛迸。

可怜浩劫成焦土，已转熙春兆太平。应是名山乞奇策，故教风雨阻行程。
春夕寄友人时有与歌者南北
罗邺（唐代）

芳径春归花半开，碧山波暖雁初回。满楼月色还依旧，

昨夜歌初自不来。愁眼向谁零玉箸，征蹄何处驻红埃。

中宵吟罢正惆怅，从此兰堂锁绿苔。
渔
唐彦谦（唐代）

相聚即为邻，烟火自成簇。约伴过前溪，撑破蘼芜绿。
夜游宫·叶下斜阳照水
周邦彦（宋代）

叶下斜阳照水。卷轻浪、沈沈千里。桥上酸风射眸子。立多时，看黄昏，灯火市。
古屋寒窗底。听几片、井桐飞坠。不恋单衾再三起。有谁知，为萧娘，书一纸。
送僧归峨眉
周密（宋代）

大峨山顶寺，归路八千遥。百丈牵云上，三衣带雨挑。

岭寒栖板屋，路断隔绳桥。若过三闾宅，骚魂试一招。
赠李子永泳
赵蕃（宋代）

漫刺平生不妄投，不知我者谓何求。
平生愿作李君御，问事况闻他秩抽。
驿舍夜凉陪麈尾，野田风晚从遨头。
可嗟鞅掌催成去，未尽登临山水幽。
睡起
俞明震（清代）

稳卧绳床身世平，蘧蘧睡味比茶清。梦长梦短了无迹，窗暗窗明过一生。

读史难通今日事，闻歌不似少年声。晴光偶动春游兴，江路微茫雨又成。
怡云
释元肇（宋代）

云是无心物，悠悠天地间。长年抱幽石，何处觅深山。

白日看舒卷，清风任往还。有时随雨去，不似老僧闲。
句
舒坦（宋代）

万壑水澄知月白，千林霜重见松高。
书怀寄杨郭李王判官
崔峒（唐代）

惯作云林客，因成懒漫人。吏欺从政拙，妻笑理家贫。

李郭应时望，王杨入幕频。从容丞相阁，知忆故园春。
约同舍蜀人王德修三首
陈傅良（宋代）

橙橘方粲粲，鱼虾亦多多。
能舂半年粮，岂惜一见过。
良夜月如霜，听我苦别歌。
翳翳葭芦乡，风定水自波。
或者阻君舟，柰此伫立何。
从夫耕田魏家町
凌兴凤（清代）

郎种桑麻妾种花，种花未吐预收麻。麻功甫毕花应吐，每到花开不在家。
寄意（二首）
方太古（明代）

春风吹柳枝，游子别家时。
坝上多杨柳，春风吹不吹。
刘良卿巡检功澎索诗戏赠二绝 其一
周凯（清代）

澎湖未解作湖呼，如此名湖天下无。君向君山曾泛棹，量来几个洞庭湖。
水龙吟
李纯甫（金朝）

几番冷笑三闾，算来枉向江心堕。和光混俗，随机达变，有何不可。

清浊从他，醉醒由己，分明识破。待用时即进，舍时便退，虽无福，亦无祸。

你试回头觑我。怕不待峥嵘则个。功名半纸，风波千丈，图个甚么。

云栈扬鞭，海涛摇棹，争如闲坐。但尊中有酒，心头无事，葫芦提过。
集杜五首 其四 竹楼晓起
郑学醇（明代）

床上书连屋，篱边水向城。秋窗犹曙色，虚阁自松声。

起晚堪从事，幽居不用名。远山回白首，长啸一含情。
寄旧友二首
宋伯仁（宋代）

男儿未遇总英雄，漂饭非怜计已穷。
鲍叔但能知管伸，孔明何必拜庞公。
秋江萍梗人何处，夜月梅花梦亦同。
借问选诗编几许，玄晖潇散渐唐风。
陆侍右得祠归里往饯弗及寄以是诗
赵汝回（宋代）

三以囊封入紫微，一星今夜出郎闱。贾谊幸无湘水谪，知章乞得镜湖归。

乘潮不等诗人别，望阙恨忧谏者稀。笠泽门前古松下，他时容我借渔矶。
拟归田园
张九成（宋代）

朝市良可厌，不如归故山。
故山山色好，别来知几年。
威凤翔高山，神龙潜深渊。
黄鹄志千里，皓鹤恋芝田。
吾意亦如此，志在山水间。
千峰列溪上，修竹满檐前。
樵唱归落照，僧钟鸣晓烟。
晚来閒览镜，白发冠颓颠。
回思人间事，百计不如閒。
吾言奚激烈，此事非偶然。
句
刘师道（宋代）

青帝翠华沈物外，素娥孀影吊云端。
寄题炼师
鱼玄机（唐代）

霞彩剪为衣，添香出绣帏。芙蓉花叶□，山水帔□稀。

驻履闻莺语，开笼放鹤飞。高堂春睡觉，暮雨正霏霏。
武林感旧又二首
方回（元代）

钱塘多少少年人，孰识回头迹已陈。
绿草地元无绿草，红尘天更不红尘。
三茅观顶灯犹在，六部桥南塔顿新。
试问众生诗得意，袈裟底下自由身。
送侯居父
叶适（宋代）

宅古竹阴晚，书残灯焰稀。
深知静者趣，转益宦情微。
别殿行催甲，体工坐掩扉。
御前清切地，重得荐皇闱。
雪
赵希桐（宋代）

不是春风柳，因何絮客衫。
一云同万里，半夜失千岩。
征马寒踪印，饥鸱冻吻缄。
江心一片白，知有莫归帆。
上陈龙图生辰诗
韩驹（宋代）

参差鸳瓦对清霜，玉虬荐瑞初腾骧。三山一夜应图谶，晓来沙碛堪褰裳。

荧煌戟户挂弧矢，瑞气氤氲结霞绮。帝令来作金鼎和，趁得寒梅雪香蕊。

精神照坐如神仙，滔滔挥翰倾何源。杜诗韩笔继骚雅，凤髓鸾胶室世传。

皇皇辔骆耀乡国，春逐霜蹄满南陌。禁城龙阁俨书图，班近天颜还咫尺。

泥书细札九天飞，好看锦衣荣衮知。亨时得路方平坦，沙堤斝错黄金羁。

年年爱日回南陆，庆寿阶庭照兰玉。南极仙翁识姓名，星宫曾见刊琼箓。
题贾氏林泉
聂夷中（唐代）

市朝束名利，林泉系清通。岂知黄尘内，迥有白云踪。

轻流逗密蓧，直干入宽空。高吟五君咏，疑对九华峰。

我知种竹心，欲扇清凉风。我知决泉意，将明济物功。

有琴不张弦，众星列梧桐。须知淡澹听，声在无声中。

地非樵者路，武陵又何逢。只虑迷所归，池上日西东。
赠方童子
方回（元代）

我年五十九，门弧子垂左。
我今年七十，见子双髻鬌。
腹仅椰子年，贮书一何夥。
疾读建瓴水，响应炙车輠。
光怪蟠肺肠，不啻珠万颗。
小松三尺许，千丈气磊砢。
近笑韩氏子，瑟僩了细琐。
远笑陶翁儿，但解觅梨果。
我年如子时，记诵亦云颇。
举苕乃遗帚，一懒万里堕。
愿子于心田，及时勇耕播。
秋成敛精凿，糠秕勤筛簸。
子之名曰燧，此语本宰我。
舍旧新是图，学问甚改火。
字之曰又新，进业幸勿惰。
譬如万里途，幸已餱粮裹。
一旦辍于行，骏马同鳖跛。
近世文字繁，动辄百箧锁。
谁能发蠹鱼，丹铅拂埃堁。
手之而口之，五夜孤灯坐。
林下时思之，解衣盘薄臝。
六经四书外，一一与探揣。
鹏鲸年胾嘬，余子或螟蠃。
又新有如此，名世岂不可。
江之水汤汤，念子驾归舸。
溯源寻紫阳，子其正帆柁。
颂古八首
释元聪（宋代）

倒腹倾肠说向伊，不知何故尚迟疑。
只今便好猛提取，莫待天明失却鸡。
寄石隐老屿上人
蒲寿宬（宋代）

已约岩头同数宿，如何消息竟茫然。
抱琴有意弹明月，采药无心到绝巅。
不过虎溪安得笑，偶逢醉石便欹眠。
山林此乐而今少，一日相从是宿缘。
叹逝赋
陆机（魏晋）

昔每闻长老追计平生同时亲故，或凋落已尽，或仅有存者。余故方四十，而懿亲戚属，亡多存寡；昵交密友，亦不半在。或所曾共游一涂，同宴一室，十故之外，索然已尽，以是哀思，哀可知矣，乃作赋曰：

伊天地之运流，纷升降而相袭。日望空以骏驱，节循虚而警立。嗟人生之短期，孰长故之能执，时飘忽其不再，老晼晚其将及。怼琼蕊之无征，恨朝霞之难挹。望汤谷以企予，惜此景之屡戢。

悲夫，川阅水以成川，水滔滔而日度。世阅人而为世，人冉冉而行暮。人何世而弗新，世何人之能故。野每春其必华，草无朝而遗露。经终古而常然，率品物其如素。譬日及之在条，恒虽尽而弗悟。虽不悟其可悲，心惆焉而自伤。亮造化之若兹，吾安取夫久长。

痛灵根之夙陨，怨具尔之多丧。悼堂构之颓瘁，悯城阙之丘荒。亲弥懿其已逝，交何戚而不忘。咨余命之方殆，何视天之芒芒。伤怀凄其多念，戚貌悴而鲜欢。幽情发而成绪，滞思叩而兴端，此世之无乐，咏在昔而为言。

居充堂而衍宇，行连驾而比轩。弥故时其讵几，夫何往而不残。或冥邈而既尽，或寥廓而仅半。信松茂而柏悦，嗟芝焚而蕙叹。苟性命之弗殊，岂同波而异澜，瞻前轨之既覆，知此路之良艰。启四体而深悼，惧兹形之将然。毒娱情而寡方，怨感目之多颜，谅多颜之感目，神何适而获怡。寻平生于响像，览前物而怀之。

步寒林以凄恻，玩春翘而有思，触万类以生悲，叹同节而异时，故弥往而念广，途薄暮而意迮。亲落落而日稀，友靡靡而愈索。顾旧要于遗存，得十一于千百。乐隤心其如忘，哀缘情而来宅。托末契于后生，余将老而为客。

然后弭节安怀，妙思天造，精浮神沧，忽在世表，悟大暮之同寐，何矜晚以怨早。指彼日之方除，岂兹情之足搅。感秋华于衰木，瘁零露于丰草。在殷忧而弗违，夫何云乎识道。将颐天地之大德，遗圣人之洪宝。解心累于末迹，聊优游以娱老。
睡起
白玉蟾（宋代）

眼瞌蚊方谒，灯微蛾更来。
汗珠流似雨，鼻息响如雷。
蝶魄游仙去，猿声惊梦回。
梦咽嫌簟湿，怒把枕头推。
王至卿乘舆见假赋谢并期试事入长安
胡应麟（明代）

烨烨青油幰，平分片诺中。乘舆劳郑相，蓝舆狎陶公。

未拟驱金犊，宁须跨玉骢。燕台百里近，六翮趁天风。
雪煎茶
谢宗可（元代）

夜扫寒英煮绿尘，松风入鼎更清新。月团影落银河水，云脚香清玉树春。

陆井有泉应近俗，陶家无酒未为贫。诗脾夺尽丰年瑞，分付蓬莱顶上人。
北归次盰江疏山宗瑞
李纲（宋代）

居士新从海上回，劳烦竹杖与芒鞋。故人何用将迎远，明月清风常往来。
句 其四
张斛（金朝）

月色四时好，人心此夜偏。
中秋月
潘阆（宋代）

待月中秋上古城，迥然光掩别宵明。
野人望久翻惆怅，无奈浮云灭又生。
赠沈真仲征士
杨基（明代）

花落满烟莎，兰舟喜见过。
壮心丹未已，愁鬓绿无多。
小燕斜斜舞，新莺婉婉歌。
都将旧游意，一笑付江波。
句 其四
王安国（宋代）

谁使诗仙来凤沼，俗传贾客过鸡林。
疾愈过龙泉寺精舍，呈易、业二公
孟浩然（唐代）

停午闻山钟，起行散愁疾。寻林采芝去，转谷松翠密。

傍见精舍采，长廊饭僧毕。石渠流雪水，金子耀霜橘。

竹房思旧游，过憩终永日。入洞窥石髓，傍崖采蜂蜜。

日暮辞远公，虎溪相送出。
移居深山谢别亲故
刘商（唐代）

不食黄精不采薇，葛苗为带草为衣。

孤云更入深山去，人绝音书雁自飞。
杂兴
陆游（宋代）

病养精神过服药，贫知俭约胜营生。
皋夔事业今何有，且与心君致太平。
扫苔
倪槐坡（宋代）

纸屏竹榻亦生涯，掩上柴扉不用推。
人似春云离复合，愁如潮水去还来。
壶头新酿今朝熟，篱脚寒梅昨夜开。
岳顶高僧□有约，想携竹箒扫苍苔。
赠益阳成之主簿
黄庭坚（宋代）

两祖门中种阴德，名塞四海世有人。
诸儿莫断诗书种，解有无双耸搢紳。
人间卿相何足道，胸次诗书要不忘。
男儿邂逅起屠钓，何如林下日月长。
题五峰岩
廖大圭（元代）

一寻五峰老，孤塔在云端。铁树已古色，石房空昼寒。

风流无后辈，山水入多盘。见说潜公隐，天华雨满坛。
仲弓见访同过叔原
邹浩（宋代）

幕天云不动，庭竹晚生寒。好事倏假盖，拥炉聊整冠。

香煤团薄雾，松麈落惊湍。思逸何当尽，邻家有谢安。
题孙子起规川八景 其一
郑潜（明代）

西岩暝雨晓峰云，野渡中流漾夕曛。潭水镜寒涵夜月，屏山锦暖缬春芬。

绕林鹤唳松间听，夹岸莺声柳外闻。待得双桥雪晴日，规川移棹访孙君。
十月二十日作
王禹称（宋代）

重衾又重茵，盖覆衰懒身。中夜忽涕泗，无复及吾亲。

须臾残漏歇，吏报国忌辰。凌旦骑马出，溪冰薄潾潾。

路傍饥冻者，颜色颇悲辛。饱暖我不觉，羞见黄州民。

昔贤终禄养，往往归隐沦。谁教为妻子，头白走风尘。

修身与行道，多愧古时人。
甲子秋中过祁阳与谭大尹筤圃同年订浯溪之游今来不值作诗寄怀 其一
吴鼒（清代）

忆我初过君，趋公罢寻幽。君为夸浯溪，邀我重来游。

川途谢炎景，毕役已深秋。礼佛登湘山，买棹乘湘流。

风雨靳奇趣，六日及永州。兰桡又百里，夹岸径未搜。

诘旦笑口开，冷翠窗间浮。舣船陟层坂，石梁通蟠蟉。

仰视不见顶，坠石欲打头。中读中兴碑，卒篇风飕飕。

作者与书者，其人名山侔。匪独文字雄，忠孝沧桑留。

颂始励图终，镌之告用休。山林廑庙谟，两公非巢由。

行登亭与台，高旷不可收。九嶷何茫茫，俾我思悠悠。

遥知两公心，升高增百忧。君门隔浮云，西望穷双眸。
祝周小山世长六十 其二
王季珠（清代）

卷帙纷纶一草堂，笔花徵瑞墨徵祥。文归韩柳培兰玉，道契程朱奉瓣香。

万陇浮烟观甲第，一泓秋水涤肝肠。濂溪家学公能绍，允矣绵绵世泽长。
仰和皇太子殿下明禋庆成诗韵 其三
马廷鸾（宋代）

鸣銮回紫禁，步玉捧宸旒。肆眚遵虞典，欢传十二州。
郡守金城见访时方治水
皇甫汸（明代）

自怜汉省为郎久，一谢云霄托薜萝。散帙林中惟有卧，高轩门薜枉相过。

西台揽辔清风在，南郡承麾惠政多。早晚白公堤已就，伫听民唱两岐歌。
赠皮信业改令安远
符锡（明代）

皮子里中彦，貌古心亦古。假令由汉川，役繁病荼苦。

熙治虽未谐，缺漏或少补。讵意安远行，时命固其所。

彼民得贤侯，此民失慈母。圣化靡内外，阳春不择土。

雕题被文化，殊俗见邹鲁。可称在循良，巧宦焉足数。

三年一转盻，宣召渠容阻。腾骧冀北群，剪拂滇南杜。

壮志轻四海，此别良楚楚。肯惜床头钱，倒囊一为酤。
渔父醉 其二
黄今是（宋代）

丹枫万点照人绯，鲈鲙千丝带水肥。花影芙蓉江上酒，佳人谁唤醉翁归。
赠张旭
李颀（唐代）

张公性嗜酒，豁达无所营。皓首穷草隶，时称太湖精。

露顶据胡穷，长叫三五声。兴来洒素壁，挥笔如流星。

下舍风萧条，寒草满户庭。问家何所有，生事如浮萍。

左手持蟹螯，右手执丹经。瞪目视霄汉，不知醉与醒。

诸宾且方坐，旭日临东城。荷叶裹江鱼，白瓯贮香粳。

微禄心不屑，放神于八纮。时人不识者，即是安期生。
闻吹杨叶者二首
郎士元（唐代）

妙吹杨叶动悲笳，胡马迎风起恨赊。

若是雁门寒月夜，此时应卷尽惊沙。

天生一艺更无伦，寥亮幽音妙入神。

吹向别离攀折处，当应合有断肠人。
卜算子·我为中秋说
马钰（金朝）

我为中秋说。休赏中秋节。外景中秋不益人，内景中秋别。心到中秋歇。尘自中秋绝。金遇中秋结大丹，性似中秋月。
洞庭看梨花柬别王淑士
李流芳（明代）

与君期看盘螭花，忽漫乘风洞庭去。洞庭十万梨花村，村村花发当湖曙。

石公山西龙渚湾，毛公坛下包山寺。幽奇秀特天下无，临风绝叫何由寄。

生平小别无三月，相思累累动盈札。自从升沉隔云泥，江波渺渺吴天阔。

别君三年一见君，简书催君行复发。君不见城东岁暮雨窗西，两度幽怀不能说。

白门洵佳丽何如故山好，清游尚难同况乃。期汗浩知君买山怀远志，笑我干时恋小草。

他年出处两茫茫，长使青山看人老。
王文恭公挽词二首
黄庭坚（宋代）

先皇凭玉几，末命寄元勋。
宾日行黄道，攀髯上白云。
四时成岁律，五色补天文。
不谓堂堂去，今为马鬣坟。
出城山墓域行至赵村
卫宗武（宋代）

才出城山路，云收霁景呈。
乾端顿轩豁，山色更晶明。
远近烟村露，微茫野水横。
平头今七十，此地几经行。
读义马传有感 其二
韩鸣金（明代）

思气操戈世道彝，我观义马实堪悲。脊鸰原上哀声急，紫燕茔前只影移。

隅目忍看流血泪，霜蹄那复逐风驰。犬猴忠义传青史，千古骅骝载传奇。
百一诗 八
应璩（两汉）

汉末桓帝时。
郎有马子侯。
自谓识音律。
请客鸣笙竽。
为作陌上桑。
反言凤将雏。
左右伪称善。
亦复自摇头。
酬李郎中夜登苏州城楼见寄
刘长卿（唐代）

辛勤万里道，萧索九秋残。日照闽中夜，天凝海上寒。

客程无地远，主意在人安。遥寄登楼作，空知行路难。
庞雪涛至署中留酌 其一
孙传庭（明代）

思君愁逐太行高，此夕芳尊任我曹。月满空庭生桂树，风翻清漏落松涛。

百年道义交元古，一载天涯意转豪。多难独怜余未已，却因时事惨皮毛。
沁园春（寄张仲宗）
李弥逊（宋代）

欹枕深轩，散帙虚堂，畏景屡移。渐披襟临水，支床就月，莲香拂渐，竹色侵衣。压玉为醪，折荷当盏，卧看银潢星四垂。人归后，伴饥蝉自语，宿鸟相依。

痴儿。莫蹈危机。悟四十九年都尽非。任纡朱拖紫，围金佩玉，青钱流地，白璧如坻。富贵浮云，身名零露，事事无心归便归。秋风动，正吴淞月冷，莼长鲈肥。
天宁老齐珏录庆馀师开堂疏见示
李纲（宋代）

一别闽山三十年，重来相见两依然。烦师录示当时语，犹喜曹溪一派传。
雪后送殷介持归疁城
谢方琦（清代）

朔风萧萧林竹折，晓来门外千山雪。有客淹留阳羡城，愁听旅馆鸡声咽。

仲文儒雅旧知名，漂泊江湖百感生。故园东归岁云暮，断冰寒月他乡路。

村桥早发行人稀，冻浦舟横不敢渡。朱门重裘被僮仆，文章不救穷途哭。

短衣冲雪君毋悲，寒士何当谢荒谷。君不见少陵广厦空高歌，江上秋风卷茅屋。
松林
许及之（宋代）

苍髯老气已雄豪，偃蹇连延结虹桥。当暑含飔时瑟瑟，底须屋角相风招。
敝庐遣兴
谢逸（宋代）

无客且闭门，有兴即赋诗。盘餐随厚薄，妻儿同饱饥。

读书不求解，识字不必奇。拂榻卧清昼，隐几消良时。

林莺韵古木，萍鱼闯幽池。敝庐亦足乐，陶令真吾师。
别熊子三章 其三
边贡（明代）

翱翔适岭海，路衢悠以长。车前建隼旟，车后拥干将。

击兽须击虎，刈萧无及芳。丈夫志万里，遐远安足伤。

颙颙霄汉姿，皎皎冰蘖肠。勖哉保终誉，慰我亲故望。
禅人并化主写真求赞
释正觉（宋代）

说真不真，说似不似。
拈转舌头提得鼻。家劫家风，
衲僧田地。心心与祖相传，
佛佛见他出世。一尘入正受，
诸尘三昧起。
送德器移光州仙居令
华镇（宋代）

邂逅旧惭无半面，追随今恨只三旬。高才锋颖凌长剑，和气舒迟压九春。

百里莫言犹偪仄，三年亦可薄经纶。古丹应有遗方在，好使灵功被此民。
永佑陵
喻良能（宋代）

乘骑导从朝陵日，漫山桃李花如织。
好风吹散半空云，丽日放将新霁色。
菩萨蛮（新月）
苏轼（宋代）

画檐初挂弯弯月。孤光未满先忧缺。遥认玉帘钩。天孙梳洗楼。

佳人言语好。不愿求新巧。此恨固应知。愿人无别离。
秋宿天彭僧舍
崔涂（唐代）

身世两相惜，秋云每独兴。难将尘界事，话向雪山僧。

力善知谁许，归耕又未能。此怀平不得，挑尽草堂灯。
春思
许棐（宋代）

嫁得萧郎不恋家，几年流落在天涯。满怀多少伤春事，嫌杀门前叫卖花。
诗偈 其十四
庞蕴（唐代）

十方国土皆吾宅，长者大门常日开。有识名人守院外，无心入理见如来。
题傅商卿家壁二首
陈造（宋代）

表表两卿吾莫逆，青刍白饭玉为醅。
因循桑下成三宿，解后花时更一来。
施过之见过二首
赵蕃（宋代）

君来能破闷，雨至更蠲愁。
旧识庐山道，长怀鹦鹉洲。
相从今十载，一饭未成谋。
俱作江西去，君车我具舟。
咏史下·锺会
陈普（宋代）

身在成都已孟津，霎时飞首过函秦。
子房智勇裁如此，不悟诛秦灭项人。
怀洛下卢缙云
贯休（唐代）

一减三张价，幽居少室前。岂应贫似我，不得信经年。

木落多诗藁，山枯见墨烟。何时深夜坐，共话草堂禅。
题司马寺丞约汪倅赵倅携酒相过涧亭
韩淲（宋代）

溪山前后簇双旌，暇日城南取次行。因到小园寻胜事，更于野寺畅幽情。

联翩别乘同歌吹，落拓閒民亦兕觥。元祐相家文物在，唤回洛社旧升平。
祀雨师乐章。奠币登歌
包佶（唐代）

岁正朱明，礼布玄制。惟乐能感，与神合契。

阴雾离披，灵驭摇裔。膏泽之庆，期于稔岁。
何茂恭母王夫人挽章
吕祖谦（宋代）

南朝人物盛诸何，寿母皤然乐事多。
堂下无忧萱弄色，天边有信桂交柯。
黄金籯满经方重，白玉楼成恨未磨。
空诵空仁旧时赋，版舆零落故山阿。
外弟周心如鸿胪南归寿母
王弘诲（明代）

谁不荣新命，君应念老亲。独将怀阙意，遥慰倚门人。

别日怜游怀，归年见侍臣。霞觞初献祝，珠履竞邀宾。

节向天中启，筹从海屋申。萱花开更绿，兰树望踰新。

莱彩欢无极，潘舆念每频。别来池草梦，还拟帝城春。
琅邪三十二咏 其十九 寂乐亭
韦骧（宋代）

踏石穿林去，披云就坐来。禅翁寂乐地，猿鸟肯相猜。
五言二首 其二
王淹（宋代）

钟鼎山林事，都卢一梦中。观音门里去，叶叶响悲风。
题刘楚桢先生江淮泛宅图
王翼凤（清代）

举家惬清尚，扁舟意如此。明月秋复春，沧波一千里。

来往随云涛，凉风片帆驶。借问何卜居，詹尹未容拟。

逦迤南北山，天转翠屏里。相逢尽渔钓，琴樽答烟水。

自言河决流，频年罢于耜。漂摇尽室行，浪迹靡乌止。

射阳田边宅，绿树今已矣。披图怀伊人，宛然蒹葭涘。

雁晚长不归，洄溯傥有以。谁歌沧浪清，涩缨劝君起。
武夷精舍十咏·寒栖馆
袁枢（宋代）

岩前风入松，谷口泉漱石。
写之五弦琴，身在函丈席。
竹间有余地，营馆招羽客。
静夜緪高弦，待月寒林隙。
示冕
于谦（明代）

阿冕今年已十三，耳边垂发绿鬖鬖。
好亲灯火研经史，勤向庭闱奉旨甘。
衔命年年巡塞北，思亲夜夜梦江南。
题诗寄汝非无意，莫负青春取自惭。
清平乐 「红雨青山江上村」图
姚燮（清代）

蘼芜如曲。春影阑干束。桃叶不来江上绿。唱到怨东风曲。

东风送怨年年。落花吹满江天。江上旧时山色，一眉瘦尽秋烟。
满庭芳 赠刘守初
马钰（金朝）

道家活计，少说些个。清闲一味无过。并没攀缘爱念，俗事相魔。逍遥水云自在，任东西、日月如梭。＊游历，便携筇趿履，项笠披蓑。不论天涯海畔，飚飚地，如痴似醉狂歌。外即虽然疏散，内养冲和。神丹一朝炼就，放霞光、万道非多。恁时节，礼拜风仙，直上大罗。
怀友
黄庚（元代）

柴门春事尽，未见故人来。
树密鸟相语，山空花自开。
倾心多日别，屈指几时回。
为问频书札，何时共酒杯。
读史有感
靳贵（明代）

圣王御神器，发政先施仁。井田给饔餐，鸡犬供晨昏。

父母视赤给，宁忍一夫贫。囹圄竟空虚，良用教化淳。

后人戴黄屋，理道遂因循。刀笔吏作相，法律劳心神。

民始自生息，贫富谁能均。㷀独尤可怜，糠秕度秋春。

一饱且不遂，七尺安能珍。岂不愧为盗，饥寒诚逼身。

县官弗矜恤，法网仍逡巡。彼民何独辜，展转秦复秦。

抚卷歌康衢，永怀陶唐民。
柳闳展如子瞻甥也其才德甚美有意于学故以桃
黄庭坚（宋代）

清润玉泉冰，高明秋景晴。
妙年勤翰墨，银鉤烂纵横。
蓝田生美璞，未琢价连城。
思为万乘器，柱下贵晚成。
渡湖
徐集孙（宋代）

漠漠西湖匝野烟，夕阳柳下买归船。
关心一纸平安报，雁字纵横写碧天。
赠九华李丹士
徐玑（宋代）

长记零陵郡，共看江上峰。
一生轻世事，几处认仙踪。
转式驱雷电，封泥伏虎龙。
三千三百里，今日又相逢。
过金陵四首
苏泂（宋代）

豆田无数老鸦飞，枣熟菰香稻子垂。
未说前年那有此，今年还似去年时。
丁酉1717正月初五夜罗山署中大风次早风歇饮酒纪之以诗
陈梦林（清代）

海西蛰起蛟龙怒，昨夜海吼风不住。
风声入耳骇人闻，风势如痴复如飓。
客子残灯半灭明，闭门欹枕空百虑。
山房四柱柱影摇，有时风欲挟之去。
万马蹄奔剑戟鸣，虎豹搏噬急雨注。
往来嘈杂不成眠，一夜梦魂无宿处。
平明起视浮云决，风力渐微声渐歇。
呼童煖酒赏春朝，似怯寒吹帘幔彻。
因忆去年腊月初，番仔渡头朔风烈。
番社纷纷乱捲茅，竹树倒披梢半折。
耳鼻填沙眼怕开，行人却走马蹩躠。
山溪狂似海波潮，溪水冷于轴头铁。
双犊乱流车苦迟，番儿强挽肤破裂。
下马停车权息肩，店舍无烟酒不热。
番儿力尽冻且僵，呼起聊为哺与啜。
可怜幅布半围身，青钱那惜恣饕餮。
此时如我敢言寒，犹有敝裘重补缀。
况复今朝风已春，窗明几净椒盘新。

水仙香发绿尊满，春冷无眠奚足嚚。风波自古仗忠信，念尔孤篷海上人。
读晏子春秋
刘敞（宋代）

平生实善交，厚薄等新故。解骖济越石，调禄谓车御。

犹称礼偪下，未免俭则固。高风往既息，颓迹后方骛。

陈妾轻绮纨，贤士敝襦裤。若人不重得，遗论今始布。

吾亦太史徒，执鞭所欣慕。
淳熙三年发皇后册宝十三首
佚名（隋代）

规殿沉沉，叶气旻旻。
明章妇顺，表正人伦。
蹑是左墄，暨于中庭。
尚宫阿相，罔有弗钦。
政和二年三月廿四日鄜延帅府大阅即席呈献帅座贾公凯歌 其七
杨景（宋代）

控弦十万汉蕃兵，行鼓分屯细柳营。白面元戎心似铁，不教羌骑近长城。
丹元子步天歌 其七 东方七宿
王希明（唐代）

箕，四星形状如簸箕。箕下三星名木杵，箕前一黑是糠皮。
千秋岁
吕渭老（宋代）

宝香盈袖。约腕金条瘦。裙儿细裥如肩皱。笑多簪髻侧，语小丝裥奏。洞房晚，千金未直横波溜。

缘短欢难又。人去春如旧。枝上月，谁携手。宿云迷远梦，泪枕中残酒。怎奈向，繁阴乱叶梅如豆。
南郊庆成口号二十首 其九
周密（宋代）

一夜东风斗柄回，紫坛葱茜若春台。熙熙万宇风光暖，尽入君王饮福杯。
忆水芙蓉木芙蓉寄西湖诸友 其一
释居简（宋代）

竹凉池馆绿荷风，同看吴宫小队红。少却乱红深处棹，西陵桥北断桥东。
高宗建炎初祀昊天上帝
佚名（隋代）

[姑洗为羽一奏]惟天为大，物始攸资。
恭承祠祀，以报以祈。
神不可度，日监在兹。
有声明德，庶其格思。
磻溪钓图二首 其二
叶颙（元代）

白发荒凉钓渭滨，宅心非是为金鳞。不知丝线长多少，牵掣江山八百春。
霜天晓角（汉阳王守席上）
张孝忠（宋代）

楚山浮碧。江汉无终极。鄂渚几行云树，天何意、限南北。

使君觞醉客。健倒曾何惜。三国英雄谁在，斜阳外、尽陈迹。
秘省和刘左司韵
马廷鸾（宋代）

三年三揖壁奎星，当日曾登著作庭。
大雅重逢君子聚，斯文还属圣人兴。
倚天延阁缘云上，拔地方壶历级升。
自别青藜仙分隔，借书独对短檠灯。
相和歌辞·长门怨
刘长卿（唐代）

何事长门闭，珠帘只自垂。
月移深殿早，春向后宫迟。
蕙草生闲地，梨花发旧枝。
芳菲自恩幸，看却被风吹。
题鲁司徒庙
强至（宋代）

司徒精爽俨如昨，旧史风流传至今。
一雨能随贤宰意，千年不死爱民心。
虫缘坏壁青苔合，鸟噪荒庭古树阴。
桑雉逢人虽远避，近来僮竖杀机深。
促拍满路花
张淑芳（宋代）

罗襟湿未乾，又是凄凉雪。欲睡难成寐、音书绝。窗前竹叶，凛凛狂风折。寒衣弱不胜，有甚遥肠，望到春来时节。
孤灯独照，字字吟成血。仅梅花知苦、香来接。离愁万种，提起心头切。比霜风更烈。瘦似枯枝，待何人与分说。
四月二十日被以郡事入奏之命再赋二首
岳珂（宋代）

五云堆里望触棱，二纪周南梦未曾。
四辈两年勤诏札，九重一念乂黎蒸。
烽台虽有深秋燧，雁塔应无曩日僧。
豫备正须如雍国，不妨德业颂高升。
拟寒山寺 其六
释怀深（宋代）

在家闻见熟，意谓合食肉。一蚁不忍杀，何况烹六畜。

愿君青眼开，试将黄卷读。要闻知见香，熏汝腥膻腹。
蝗不入青丘
林磐（宋代）

赈济饥荒尚未苏，旱蝗何幸我疆无。悲愁远宦天应闵，不复乡村闹鼓桴。
宫词一百首
岳珂（宋代）

属车望幸隘东方，珠{左巾右介}金吾夹道旁。
却笑甿黎惊卤簿，只知官是绿衣郎。
题松坞黄公传后兼挽谢翰林修撰铎
王佐（汝学）（明代）

松坞高人传，桃溪小篆文。事归周柱史，名入晋徵君。

漓气彫淳古，新铭惬旧闻。太丘孙子辈，吾友见陈群。
自齐山借舟泛湖还家
曹纬（宋代）

十里平湖漫不流，晚风吹浪打行舟。定知归得侵灯火，家在菰蒲最尽头。
鬓云松词·鬓云松
佚名（宋代）

鬓云松，眉叶聚。一阕离歌，不为行人驻。檀板停时君看取。数尺鲛绡，果是梨花雨。
鹭飞遥，天尺五。凤阁鸾坡，看即飞腾去。今夜长亭临别处。断梗飞云，尽是伤情绪。
后高凉曲 其六
屈大均（明代）

宝山春色照珠台，中有龙湫万壑回。父老时时望苍翠，麖鸣知有赦书来。
寄何绍馀
林宽（唐代）

雁过君犹未入城，清贤门下旧知名。风波冻马遥逢见，

革橐饥僮尚挈行。住在闲坊无辙迹，别来何寺有泉声。

芙蓉苑北曲江岸，期看终南新雪晴。
写碧城摘句图竟题诗 其四
管筠（清代）

丽句如佳人，天然出名靓。发艳梨涡娇，吹芳兰气静。

玉镜一泓春，照见桃花影。
秋江早发
刘禹锡（唐代）

轻阴迎晓日，霞霁秋江明。草树含远思，襟杯有馀清。

凝睇万象含，朗吟孤愤平。渚鸿未矫翼，而我已遐征。

因思市朝人，方听晨鸡鸣。昏昏恋衾枕，安见元气英。

纳爽耳目变，玩奇筋骨轻。沧洲有奇趣，浩然吾将行。
句
陆世良（宋代）

七相声名俱属此，尚期他日更添君。
得二弟消息
洪适（宋代）

倚栏春昼静，花柳自芳香。消息三州远，尘埃两地忙。

鹊声传近喜，鸿影忆初行。抄得新书策，归时补墨庄。
和韩持国见赠兼简王微之
范纯仁（宋代）

身由疲病难从政，性本颛愚不学禅。到老岂能成一事，饥餐渴饮谩随缘。
春日杂兴
方岳（宋代）

净扫山房不以贫，旋炊野饭唤作邻。
子规啼处一村雨，芍药开时三迳春。
丘壑自成安乐国，渔樵尚有老成人。
茅檐相对坐终日，只说桑麻语自真。
岘山送萧员外之荆州
孟浩然（唐代）

岘山江岸曲，郢水郭门前。自古登临处，非今独黯然。

亭楼明落照，井邑秀通川。涧竹生幽兴，林风入管弦。

再飞鹏激水，一举鹤冲天。伫立三荆使，看君驷马旋。
采菱曲二首 其二
江洪（南北朝）

白日有清风，轻云杂高树。忽然当此时，采菱复相遇。
满庭芳·千里旌麾
佚名（宋代）

千里旌麾，万家灯火，晓来气霭佳瑞。宝猊烟里，龟甲锦屏张。尽道蓬莱仙瑞世，九霄外、鸣玉飞香。阴功著，恩疏三品，金诰久弥芳。华堂。丝管□，金樽齐捧，百拜称觞。看绕庭兰玉，济济成行。占尽人间五福，壶中景、日月偏长。春难老，芳瞳发秀，千岁寿宁康。
偈颂二百零五首
释正觉（宋代）

喫粥了，洗钵去，
法尔圆成正规矩。可怜叶氏怕真龙，
却怪谢郎欺猛虎。本常路，
真实语，这僧且问如何悟。
从来鼻孔大头垂，不用安排兮自著处所。
赋得月如弓
顾有容（清代）

新月盈盈挂晚晴，人从小院忆边情。长空射处旄头落，好卜滇池奏太平。
酬陈瑞陔贡士浚芝书怀索和
郑如兰（清代）

绿章连日乞春阴，为护名花小院深。击钵有声皆戛玉，投囊无院不堆金。

湖山千里供舒啸，风月双清助朗吟。坡老肚皮何处合，肯招时辈共谈心。
曲江独行（自此后在翰林时作）
白居易（唐代）

独来独去何人识，厩马朝衣野客心。

闲爱无风水边坐，杨花不动树阴阴。
李谪仙
金朋说（宋代）

笔端文彩辉星斗，怀抱诗豪泣鬼神。
超迈英才贯绝世，明皇宠异贵无伦。
用蔡伯世韵作诗寄之兼简吕居仁兄弟十首 其九
饶节（宋代）

三世如旦暮，四大转风火。傥能了无生，如观掌中果。
春秋战国门。哀公
周昙（唐代）

贤为邻用国忧危，庙算无非委艳奇。

两叶翠娥春乍展，一毛须去不难吹。
偈颂一百零一首 其四十一
释慧性（宋代）

祖祢不了，儿孙遭累。祝著磕著，无处回避。不辞礼拜烧香，也要递相钝置。
往扬名
王逢（元代）

分藩多贤劳，不敏忝宾客。虽无官守縻，亦复与言责。

二乡虔刘祸，惨甚长平厄。先王制礼经，孟春当掩骼。

仆夫有难色，款段才任策。骎骎度冈坂，眇眇循薮泽。

稍稍烟微青，历历野四白。游魂行草上，遗老候道侧。

我岂物役徒，兹来出心臆。皇天久下悯，赤子非寇敌。

鸱鸟何不仁，衔啄血更沥。因歌《战城南》，风悲泪狼籍。
石曼卿三佛名大字
张耒（宋代）

石公神仙狂，脱落隐诗酒。
余情到翰墨，落笔闻宇宙。
峥嵘龟山殿，风雨梁栋旧。
煌煌三佛榜，铁柱贯金纽。
开张宫室正，浑实山岳厚。
井水骇龙跧，蚁封观骥骤。
欲知分毫初，一釂尽数斗。
墨池毡作笔，神运不知手。
从容解牛际，萧散善刀后。
古来精绝艺，所贵神气守。
呜呼涡水侧，爽气一培塿。
微工付浩劫，念此终销朽。
乾坤一大幻，妄计金石寿。
惟有龛中人，吾生兹稽首。
题游侠图
郑燮（清代）

大雪满天地，胡为仗剑游？
欲谈心里事，同上酒家楼。
赠傅得一 其二
史浩（宋代）

相识三十年，身颠心不颠。有人还会得，即是地行仙。
铅山道中 其二
吴与弼（明代）

平生迂拙寸心孤，何幸身亲往哲途。借问山川群草木，当年曾识晦翁无。
初抵都下冯咸父以诗草见贻赋此奉赠
胡应麟（明代）

纷纷才子竞谈天，入洛何人最少年。赋就三都吾欲老，吟成七步世争传。

呼卢雪照咸阳市，握麈虹飞碣石筵。寂寞焦桐弦绝久，为君重拭汉宫前。
行香子
吴藻（清代）

长夜迢迢，落叶萧萧。纸窗儿、不住风敲。茶温烟冷，炉暗香消。

正小庭空，双扉掩，一灯挑。

愁也难抛，梦也难招。拥寒衾、睡也无聊。凄凉景况，齐作今宵。

有漏声沉，铃声苦，雁声高。
菩萨蛮 月夜。回文
张学贤（清代）

夜寒垂幕消兰麝，麝兰消幕垂寒夜。鞋凤冷莓苔，苔莓冷凤鞋。

月华铺砌雪，雪砌铺华月。看得几时圆，圆时几得看。
行路易送陈晟谋仕
陈著（宋代）

行路易，行路易，方寸中閒是天地。诗书能生万里翼，一出门外风云起。

彼水马儿如江河，彼醯鸡辈知瓮耳。汝今此行有足行，我为之喜非徒喜。

先生在前充安公，后学在侧太初子。如舟顺流帆佐使，如辕欲南车有指。

有文举表人已羡，入夫子门谁敢议。机会来时非偶然，功名发轫斯可矣。

岂知我，犹望汝，谦以养高勿自高，虚以求是勿自是。

觅慈湖，拜象山，不见了翁愧程氏。终为巍巍大儒宗，可是录录常流士。

自顾衰景薄下舂，聊写苦语累行李。行路易，行路易，易处有难从此始，试深思之有馀味。
绿暗山前路
刘一止（宋代）

绿暗山前路，柔桑宛宛垂。稻秧分陇后，蚕茧下山时。

白日缫车急，中宵织妇悲。老年官赋了，不长一絇丝。
元贞丙申十月扈从晋王领降兵入京朝觐
陈宜甫（元代）

奏凯引降骑，长歌入帝都。人皆带弓箭，我独载诗书。

考绩惭无补，怀归盍早图。故交相慰劳，尊酒话勤劬。
次汤制干寄三叠泉韵
张辑（宋代）

寒碧朋尊胜酒泉，松声远壑忆留连。
诗於水品进三叠，名与谷帘真两全。
画壁烟霞醒昨梦，茶经日月著新年。
山灵似语汤夫子，恨杀屏风李谪仙。
偈公六十五首
释咸杰（宋代）

方脱钟山阶级难，却来遮里养残躯。
那知踪迹难遮掩，又见驱驰走使符。
感春十三首
张耒（宋代）

寒池冬不流，落叶塞泉罅。
东风日夕来，春色到山舍。
杖藜遶东日，流水清可架。
叠石引之来，潺潺到深夜。
平栏朝可监，倒影见亭榭。
清风起修篁，翠鸟亦来下。
天和人意舒，春暖景物姹。
歌此濯缨诗，尘埃欲高谢。
寄孟进士
谭用之（五代）

依旧池边草色芳，故人何处忆山阳。书回科斗江帆暮，

曲罢驺虞海树苍。吟望晓烟思桂渚，醉依残月梦馀杭。

别来南国知谁在，空对襜褕一断肠。
寄扬州韩绰判官
杜牧（唐代）

青山隐隐水迢迢，秋尽江南草未凋。
二十四桥明月夜，玉人何处教吹箫？
哭黄后峰大理次伍松月韵四首
王缜（明代）

胡然一别永分歧，野哭惊闻九九时。岂信孤忠无禄食，祇存遗九有人思。

莆阳木萎乡贤梦，燕市乌号客路輀。拭袂酸心徒挂剑，知音何处问钟期。
夜棹
万寿祺（明代）

一棹归何晚，前村暮霭平。
疏灯传远树，寒橛出孤城。
宿鸟栖还语，幽香静更清。
苍茫烟水外，凉月送人行。
芍药二首 其一
曹家达（清代）

晓烟和露月空濛，染尽燕支一剪红。春到将离更回首，小阑昨夜又东风。
咏瑞粟
周遇圣（宋代）

居万双山巅，土瘠稀良田。
丰歉击饥饱，民命悬于天。
人忧庚子歉，我见为丰年。
蚕登百谷熟，箱万仓盈千。
异哉粟四穗，一干生南阡。
岂无连理木，亦有双华莲。
维兹孕瑞粟，庶补民艰鲜。
嘉生本协气，此事非偶然。
窃闻野老说，守令仁且贤。
官清简案牍，刑省空扉圜。
农耕士力学，工肆商充廛。
午鸡桑树鸣，夜犬花村眠。
君不见渔阳歌秀麦，善政青史编。
又不见中牟书嘉禾，德化今古传。
猗欤际圣代，奇祥呈八埏。
愿言叫阊阖，入秦冕旒前。
题梅坛
张异（宋代）

上疏归来日已西，山中旋制薜萝衣。
谋身岂为金丹秘，去国应知火祚移。
风露满林蝉几蜕，松杉绕屋鹤孤飞。
瓣香仆非公含愿，自有忠诚天地知。
古树枯藤知几年，衣冠来此岂徒然。
波涛平地难回首，风雨深山且熟眠。
吾道有灵终用世，此心无愧可通天。
功名分定从吾好，未许驱驰效执鞭。
某以雨有嘉应遂占有秋辄採用家弟韵赋二绝句
陈与义（宋代）

云气初看龙起湫，雨声旋听树惊秋。
已教农父歌田守，更遣虞人信魏侯。
纪德刊碑不厌丰，龙眠深洞一言通。
坐看绿浪摇千里，拔薤栽榆未当功。
九日阴雨不止病中把酒示诸子三首
苏辙（宋代）

庭菊兼黄白，村醪杂圣贤。
微吟还自喜，不饮信徒然。
陶亮贫非病，孟嘉醒亦颠。
相看莫相夭，与尔各当年。
过马当山
张栻（宋代）

千秋马当庙，千寻狮子矶。
寒风起崖腹，惨澹含阴威。
孤帆驾巨浪，瞬息洲渚非。
忠信傥可仗，神理兹不违。
即事
王炎（宋代）

桑尽蚕皆茧，秧成麦已秋。
山云翻黑雨，溪树没黄流。
红粟方翔贵，苍生未病瘳。
茅茨烟不起，饱饭得无忧。
除夕
陈克家（清代）

此夕千古有，平生志多慨。万物无常盈，智者见未逮。

昔闻乾嘉际，茂畅皇风最。治法各精能，余巧及器械。

世平衣食充，俗整奇邪退。九重敦旧典，数举南巡旆。

朝野同欢娱，遭逢圣祖再。盛年非不长，适已后其会。

输租困履亩，游食增几辈。华风纵侈心，番物助妖熊。

罗纨窭人衣，珠翠寒女佩。豪家荡箧笥，单户务赊贷。

繁华日以加，生理固早隘。上农膏腴地，稍稍弃锄耒。

江湖盗贼踪，时时及阛阓。里闾欢节序，父老感时代。

吾行宙合间，落拓与时背。饥寒得离别，奔走寡沾溉。

小笔聊送穷，邻估未偿债。虚檐出浩歌，孤烛忧心对。

岁运默推移，持姤必以夬。官方习修谨，圣政宽宽大。

文书检乱丝，老吏颇能耐。英贤尚割断，扶济有规诲。

徒言抚黎元，何以酬鼎鼐。清时少年痛，此事前人戒。

本无来日计，安取狂言快。惟当守朴直，益自谢倾兑。

文采世土苴，冰檗古节概。夜阑复题诗，爆竹一城碎。
藕花亭杂咏为梁浮山中书 其七
霍与瑕（明代）

绮席花间列，歌舟叶底穿。清秋翻妙曲，白雪赋新篇。

旧赏浑无厌，兹来更有缘。不知今夜月，犹得照潺湲。
刘躔父生男
陈藻（宋代）

生来长诵老夫诗，那可无诗庆浴儿。
得巽曾吟吟是谶，果然先偶次从奇。
寒夜饮董阆石斋沈醉而归因以自嘲
周茂源（清代）

积冰盈四衢，言赴江都约。座中四五人，顾盼皆英倬。

主人兄弟四，爱客善谐谑。周生本不羁，忽尔过三爵。

惛惛弄明琼，卤莽呼凿落。华镫吐焰微，霜月逗帘箔。

夜分客未散，都觉鼲裘薄。屣履下阶来，一醉忘酬酢。

空负拍浮名，不复胜杯酌。岂意仆射酒，竟类羊公鹤。
阆中蒲氏园亭十咏 其二 清蟾桥
冯山（宋代）

石面苔封合，波心月照空。仙翁行道处，清影露华中。
上都行送张伯玉
范仲淹（宋代）

上都有圣人，日月一以新。
晔晔天下才，西才尧舜宾。
百谷望东浸，万星依北辰。
直者为之辕，曲者为之轮。
一材不复遗，况此席上珍。
南山张公子，气象清且淳。
怀有绮绣文，朝无瓜瓞新。
寸心如铁石，不羞贱与贫。
买臣起白社，贾谊富青春。
实此金辘轳，去去延平津。
送乐安教谕周亦山 其一
何希之（宋代）

独佩传家印，芹宫一线春。居然风月意，笑却簿书尘。

溪水吾同味，檐花道固贫。迂寒从献笑，肯与俗为邻。
送郡守汪充之移治严陵
陈傅良（宋代）

挂梁龙骨经时蛰，井井黄云秋已及。
十日不雨民未急，使君日膳长蔬湆。
澄空飒飒云雾入，馌妇休眠儿觅笠。
村舂化出云子粒，市上明朝升二十。
农家语圃商语贾，恒愿使君无疾苦。
自今一饭吾腹果，健看将母从箫鼓。
冯翊扶风天尺五，见说严陵在何所。
诏书夺去万舌吐，九重欲扣君门阻。
栖鸟护巢驹恋皂，东人自视西人好。
那知湛露漙秋草，春意平铺无剩少。
有客解事翻然笑，元佑治平诸故老，
身要人扶功未了。谁知青丝络马横门道，
应笑江湖华发早。
嘲韦铿
邵景（唐代）

飘风忽起团团旋，倒地还如著脚z2.莫怪殿上空行事，却为元非五品才。
过淮阴县题韩信庙前用唐律后用进退格 其二
杨万里（宋代）

鸿沟祗道万夫雄，云梦何销武士功。九死不分天下鼎，一生还负室前钟。

古来犬毙愁无盖，此后禽空悔作弓。兵火荒馀非旧庙，三间破屋两株松。
次韵酬郏郎中
陈舜俞（宋代）

直道焉不黜，士生常苦贫。
此语闻则旧，今见贤丈人。
三十取科第，初走州县尘。
清不受一毫，义或重万钧。
四十虽宦达，五十已邅屯。
有如车脱辐，挽之又埋轮。
南栖穷山中，茅屋无比邻。
瘦田两三棱，过半生荆榛。
年丰苦不饱，况复水旱频。
予常访其居，会合欢无垠。
念此太幽独，欲去弥伤神。
劝君胡不归，清霅多交亲。
旋闻理艅艎，送之彭蠡滨。
今来复相过，三见汀洲春。
虽云故乡乐，还似枯池鳞。
僧坊避风雨，所赖太守仁。
随衣度伏腊，计俸纾晡晨。
无妻眠抱影，失子泪沾巾。
穹苍杳难知，善人独不振。
公怀自旷达，陶然乐天钧。
作诗拟渊明，委形任屈伸。
所喜樽有酒，且乐圃有筠。
我思得高义，列鼎铺重茵。
馆之华堂上，岁与禾百囷。
使无寒饥顾，便可谢簪绅。
世俗念已薄，此邦非等伦。
挽司空申国吕公六首 其一
毕仲游（宋代）

浩荡风云地，哀荣属老臣。两朝尊柱石，三世擅经纶。

际会看前辈，安宁付后人。不须论制作，风俗近还淳。
南汉敬州修慧寺千佛铁塔歌
丘逢甲（清代）

五金之用铁为广，惜哉竟付降王长。上供铸柱下铸床，更铸贪痴佞佛想。

有铁不遣铸五兵，又不铸器资民生。峨峨两塔奉敕造，民间观者如风倾。

梅水东来避灾地，上有先朝修慧寺。眼中突兀窣堵波，不惜乌金铸文字。

谁欤铭者工祝词，贤劫千佛森威仪。皇图欲仗佛力固，安知天降香孩儿。

一铁围山一世界，劫火中烧万法坏。巍然此塔九百年，相轮夜转罡风快。

岂惟牛角难长延，眼看宋蹶元明颠。敬州遗事共谁说，塔端铃语缺不圆。

塔铸何时岁乙丑，有大力者负以走。十五乙丑塔乃倾，敢信佛缘能不朽。

自从象教嗟中衰，中分净土参耶回。竞假天堂地狱说，乘虚与佛争东来。

东来明星张国燄，炮雨枪云铁飞舰。天经唪罢万灵噤，海旂飐处千官谄。

与之抗者谈真空，白莲万朵开魔风。谁云此獠有佛性，妖腾怪踔巾何红？

此亦当今一张角，满地黄花乱曾作。国成谁秉邪召邪，聚铁群惊铸此错。

黄金台边铁血殷，六龙西幸趋函关。麻鞋何日见天子？小臣足茧哀荒山。

梅山苍苍梅水碧，雄心陶写付金石。眼駴残铁南汉年，古锈斑斓铁花积。

当时铸者知何人，寺荒塔坏朝屡新。小南强花空供养，即今诸佛无完身。

铁不得用铁之辱，海风夜啸蛟涎浊。神州莽莽将陆沉，诸天应下金仙哭。

谓佛不灵佛傥灵，睡狮一吼狞而醒。破敌神兵退六甲，开山力士驱五丁。

五岭雄奇积煤铁，矿政未修民曷殖！地不爱宝资中兴，会须富国兼强国。

吾国平等存佛心，纷纷种教休交侵。行看手铸新世界，采山有诏需南金。

人天同庆回末劫，王气宁容霸气杂。神力永镇阎浮提，何须四万八千塔？
谗人
黄榦（宋代）

监谤兆周蹙，偶语挤秦亡。
古风下刺上，国步安且强。
靖康发深下，熙丰启余殃。
惜哉天子明，未免谗者伤。
谗者变何为，君子名愈彰。
送李茜为孝廉谒选都门便道萍乡访尚渑其王孙
陈恭尹（清代）

风前一揖五羊城，树树寒梅送子行。计日便为民父母，多年犹恋老师生。

楚江地迥收萍实，燕市歌长散筑声。若到青春怀茂宰，王孙芳草总含情。
斫病竹
赵蕃（宋代）

采掘宁悭供，护持期有成。
时今阅春夏，尔独意枯荣。
琐碎日无影，萧骚风罢声。
樵苏勿怀辱，而我岂无情。
浣溪沙
贺铸（宋代）

掌上香罗六寸弓。雍容胡旋一盘中。目成心许两匆匆。
别夜可怜长共月。当时曾约换追风。草生金埒画堂空。
孟夏方渴雨忽暴热雨遂大作
陆游（宋代）

蒸溽殊未解，雨来那可涯。
鹊惊无稳树，灯暗不成花。
处处跃秧马，家家闲水车。
儿童伴翁喜，聚首话桑麻。
次韵择之金步喜见大江有作
朱熹（宋代）

江头四望远峰稠，江水中间自在流。并岸东行三百里，水源穷处即吾州。
过玉华精舍访慧达上座
释古义（明代）

十年同学在，半笠到西山。独念相思苦，都忘行路难。

风生云影碎，雨过水声潺。对此幽栖事，商量好闭关。
雨霁同仲嘉小酌久之云开月出光照席上颇发清兴戏作此诗
程俱（宋代）

初月脱氛翳，微云递疏光。徘徊照庭户，皎皎涵清觞。

牢愁不可排，磊块如高冈。烦君着酒浇，身世得暂忘。

举觞漱明月，似觉幽桂香。拟吹三江水，浣此九转肠。

中宵起四顾，河汉生微凉。飘然想风驭，梦寄无何乡。
四方
彭汝砺（宋代）

四方难缀游人足，万里无嗟客子蓬。红满桃花生细浪，白翻蘋叶起清风。

路当吴楚尘相接，源出淮夷势未穷。闻说夜吟清不尽，月明如近水晶宫。
赠天台权上人
释居简（宋代）

老荷纫缀晚秋前，冷榻曾无坐客毡。旋剪玉虫观细字，欲分半芋且迟眠。
夏夜
陆游（宋代）

我昔在南郑，夜过东骆谷，平川月如霜，万马皆露宿。
思从六月师，关辅谈笑复。
那知二十年，秋风枯苜蓿！
偈一百二十首 其三十一
释怀深（宋代）

四维上下白漫漫，玉殿琼楼正好看。任是黑风吹海立，渠侬门户不相干。
秋怀八首次丘仙根韵
施梅樵（清代）

忆旧休吟惆怅词，当年文阵号雄师。襟怀旷达刘伶锸，才气纵横子建诗。

雷雨何时伸屈蠖，乾坤有地隐长蜺。茫茫此愤成千古，云散风流更系思。

灞桥风雪老吟鞍，云路三千莫振翰。恩怨无心酬世易，文章有骨入时难。

江山寄托诗情远，豪杰穷愁酒量宽。人事年来都了了，许多车笠誓盟寒。

春秋意义最包罗，褒贬深心笔削多。寿世文章关治乱，閒居岁月忍蹉跎。

弹琴莫谱龟山操，看剑空吟易水歌。漫说神驹终伏枥，平生壮志未消磨。
伯父挽词
刘敞（宋代）

四十宾兴七十归，清风远与古人稀。未如彭祖犹为夭，颇似桐乡得所依。

何路可能奔远日，此生无复待乌衣。故寻庭树丁宁诲，东望吴门涕自挥。
示徒弟
释居简（宋代）

直上南山落发归，不传心法不传衣。衣盂自是闲家具，别有生涯尔合知。
蛩
李中（五代）

月冷莎庭夜已深，百虫声外有清音。

诗情正苦无眠处，愧尔阶前相伴吟。
临蜕遗诗 其一
晏颖（宋代）

兄也错到底，犹誇将相才。世缘何日了，了却早归来。
和李端叔大夫从参寥子游许昌西湖十绝
李廌（宋代）

痴儿插地栽杨柳，杨柳无根插便生。
我亦无根常作客，四年漂泊大梁城。
蝎蛇吟
邵雍（宋代）

蛇毒远于生，蝎毒近于死。
蛇蝎虽不同，其毒固无异。
蛇以首中人，蝎以尾用事。
奈何天地间，畏首又畏尾。
东海曲
李新（宋代）

鉴湖摇碧冷吞吴，虎丘雪树纷琼珠。
破雾冰轮薄云母，河汉微茫星有无。
清辉浩渺夫差国，爽气横空凝夜白。
古石寒生万丈光，飞虹远射徐卿宅。
徐卿世有玉麒麟，长噙凤语城南客。
东海蟠桃经复红，千年消息倚春风。
寄赵准乞湘川山居
李涉（唐代）

闲说班超有旧居，山横水曲占商於。

知君不用磻溪石，乞取终年独钓鱼。
沁园春 仲春独步小园，见风景萧条，感而赋此
张绉英（明代）

春已将酣，三径萧条，小园乍窥。尽蜂喧蝶闹，难寻香信，燕忙莺懒，空负花期。

柳渐舒黄，草才萌绿，春到贫家也自迟。清明后、是花风第几，未见桃枝。

江南漫说芳菲。便咫尺、相看风景殊。怅人间天上，迢迢良晤，云阶月地，暗暗相思。

瀛海波回，云司月冷，一十三年心事违。徘徊久、愿东风莫误，红药开时。
玉晨口占
周文璞（宋代）

风鸣长史升天柏，草护仙翁瘗剑茔。
瑞像殿前亡马迹，养龙池上有鼍鸣。
文节谢公挽歌
艾性夫（元代）

不甘摇尾乞人怜，视死如归气浩然。
千古六经俱扫地，独公一柱肯擎天。
乾坤万劫英雄尽，文节双高日月悬。
惆怅老身空有泪，玉亭无路荐寒泉。
至新息寄信州王守
孔武仲（宋代）

熙熙乐国似登台，北圃南亭春事催。
惆怅音尘难再会，瑞香应已绕檐开。
寄蔡伯世赵才仲 其五
吕本中（宋代）

木鱼光里两蒲团，意气与我平生欢。尽底告君君不会，空得痴人寻笔端。
蓬门
陆游（宋代）

莫笑蓬门雀可罗，老农正要养天和。
穿林袅袅孙登啸，叩角呜呜甯戚歌。
睡美到明三展转，饭甘捧腹一摩挲。
床头更听糟床注，造物私吾亦已多。
梯飙惠酒且有和篇用韵为谢 其二
林希逸（宋代）

入斝浑如琥珀红，谁家酿法似渠工。为怜渔父鸣鞭送，尽有醒人羡醉翁。
宿州道中逢圣俞入京
刘敞（宋代）

翩翩河中船，一西复一东。相逢且不留，相别何时逢。

黄鹄安稻粱，有时顾池笼。一为沧浪去，不复思樊中。

哀君苍发白，扰扰悲途穷。努力千万乘，寄声谢醉翁。
遣兴示彦博 其一
李流谦（宋代）

信脚随藤杖，穿林复过桥。聊休读书眼，小纵坐禅腰。

老木成阴遍，枯泉赴汲遥。龙孙吾手种，先我到云霄。
秋怨
柳中庸（唐代）

玉树起凉烟，凝情一叶前。别离伤晓镜，摇落思秋弦。

汉垒关山月，胡笳塞北天。不知肠断梦，空绕几山川。
沙远晴波浅漾金鱼苗初上小如针将船载酒江头饮水柳千株满岸阴 其二
丁复（元代）

江蓠初长杜若新，紫蕙红兰洲渚春。楚天正远欲有遗，江上独行逢故人。
雪中再示德龄二弟三首
裘万顷（宋代）

平生蓑笠惯冲寒，长忆江湖把钓竿。
昨夜北窗闻雪作，梦魂飞到子陵滩。
戴云山吟
智亮（唐代）

人间谩说上天梯，上万千回总是迷。

曾似老人岩上坐，清风明月与心齐。

戴云山顶白云齐，登顶方知世界低。

异草奇花人不识，一池分作九条溪。
示子孙
陆游（宋代）

茆屋惟须补漏穿，家人衣食亦随缘。
岂容一事相关白，已过传家十二年。
舟过孤山
王琮（宋代）

寂寞梅花处士坟，竹围岩脚一泉深。隃瞻翠辇曾游处，水钥年年护绿阴。
送万户曹之任扬州便归旧隐
戴叔伦（唐代）

拟归云壑去，聊寄宦名中。俸禄资生事，文章实国风。

听潮回楚浪，看月照隋宫。傥有登楼望，还应伴庾公。
庆元二年皇后册宝十三首
佚名（隋代）

帝奉太室，后备成之。
帝养三宫，后志承之。
德如财雎，盛如螽斯。
宜君宜王，百工本支。
花心动（郭清华新轩）
吴文英（宋代）

入眼青红，小玲珑、飞檐度云微湿。绣槛展春，金屋宽花，谁管采菱波狭。翠深知是深多少，不都放、夕阳红入。待装缀，新漪涨翠，小圜荷叶。

此去春风满箧。应时锁蛛丝，浅虚尘榻。夜雨试灯，晴雪吹梅，趁取玳簪重盍。卷帘不解招新燕，春须笑、酒慳歌涩。半窗掩，日长困生翠睫。
汉宫秋
陈颢（元代）

汉宫移植近庭隅，妆点秋容锦不如。罗扇凉生萤歇后，金茎露滴雁来初。

昭阳宿酒酣飞燕，长信秋风老婕妤。零落当时守宫血，清霜几度为消除。
次韵亨中见寄
韩淲（宋代）

团源深处有幽期，谁见壶林杜德机。曳履信知贫不病，采薇空论怨还非。

前时解榻临风处，半夜呼杯踏月归。吟到菊花须再会，落霞孤鹜已秋飞。
九日登花马池城
王琼（明代）

白池青草古盐州，倚啸高城豁望眸。
河朔毡庐千里迥，泾原旌节隔年留。
辕门菊酒生豪兴，雁塞风云惬壮游。
诸将至今多卫霍，伫看露布上龙楼。
重五有感
陈著（宋代）

登高时节殃鸡犬，乞巧风流狎女牛。
何似今朝酹忠魄，残杯一洗世人愁。
乙未八月避地前湖三首 其三
王逢（元代）

竹底秋光薄，墙根朝日暄。稍通邻曲好，深荷野人恩。

细雨菰生米，新霜芋长孙。加餐向茅屋，醒眼看乾坤。
至日读庄子
冯时行（宋代）

世路频时节，山城暗夕烟。
酒先回暖律，梅自断残年。
日月长江水，功名小井天。
如何割幽抱，更与问虚玄。
送章章甫赴永昌司理 其一
区怀瑞（明代）

滇西春候长，君去挟秋霜。此地无鹯隼，它时纪凤凰。

县冰缥毡映，憩翠海棠香。莫滞司南驾，文明过越裳。
先天易吟三十首
方回（元代）

四象写老少，两仪书偶奇。
四从两上判，惟一邵翁知。
狼跋
佚名（先秦）

狼跋其胡，载疐其尾。公孙硕肤，赤舄几几。
狼疐其尾，载跋其胡。公孙硕肤，德音不瑕？
回京口
文天祥（宋代）

早作田文去，终无苏武留。
偷生宁伏剑，忍死欲焚舟。
逸骥思超乘，飞鹰志脱鞲。
登楼望江上，日日数行艘。
田父吟五首
叶茵（宋代）

逢逢社鼓佐丰年，酒熟那逢酿雪天。
擘橘煮鸡偿一醉，布衾烘暖抱孙眠。
钱塘晚渡
释文珦（宋代）

残日下重城，寒潮起暮声。
岸遥江树小，天阔野云平。
一水分吴越，孤舟寄死生。
如何未归者，犹此计乡程。
永遇乐·功名闲事
佚名（宋代）

功名闲事，利禄休问，莫系心上。幸有衣食，随缘过得，著甚乾劳攘。风前月下，三杯两盏，撞著即莫与放。且与个、山庄道友，退闲故人来往。新来做得，一个宽袖布衫，著来也畅。出户迎宾，入城干事，恰似王保长。我咱忺後，神歌鬼舞，任尔万般毁谤。死来後，一家一个，那底怎向。
题屿南林遵性学圃轩
王恭（明代）

君家书室依林坰，日夕清辉多在庭。出户时看花屿近，卷帷唯在董山青。

苍苔古木连深曲，悬萝石上孤云宿。露叶垂篱菘薤香，水藤拂槛瓠瓜熟。

任是閒门客到疏，自甘萧散学犁锄。新凿小池宜抱瓮，时閒高馆复携书。

纷纷甲第皆粱肉，何事丘园未干禄。稚子能羞苜蓿盘，家人解压葡萄绿。

寂寂林扉绝四邻，角巾野杖亦容身。公门若更栽桃李，先数林泉种圃人。
献阙廷
郑采（宋代）

韩阳风景世间无，堪与王维作画图。四顾罗山朝虎井，一条带小绕龟湖。

形如丹凤飞衔印，势似苍龙卧吐珠。此处不堪为县治，更于何处拜皇都。
琉璃炮灯中鱼
叶茵（宋代）

头角未峥嵘，潜宫号水晶。游时虽逼窄，乐处在圆明。

有火疑烧尾，无波可动情。一朝开混沌，变化趁雷轰。
庄敬日强斋二首
李壁（宋代）

人情乐安肆，昼夜物欲婴。
惟敬以直之，山立而川行。
吊白居易
李忱（唐代）

缀玉联珠六十年，谁教冥路作诗仙。
浮云不系名居易，造化无为字乐天。
童子解吟长恨曲，胡儿能唱琵琶篇。
文章已满行人耳，一度思卿一怆然。
重游石门洞 其一
王十朋（宋代）

石洞几时辟，石门长不扃。贪看一派水，三载两回经。
题义门胡氏华林书院
李昉（宋代）

孝义冠乡闾，门多长者车。
岁收千顷稻，家貯一楼书。
待客开新酒，留僧煮嫩蔬。
三公老且病，无暇访山居。
太平小寺
李彭（宋代）

行尽斜峰急涧，忽看化寺神居。云琐沉沉复阁，旁看贝叶遗书。
八月七日被命上会稽沿途所历拙於省记为韵语
魏了翁（宋代）

沛宫魂魄只思归，不道苍梧与会稽。
帝后精神天陟降，宁分南北与东西。